Тон (кийим)

Тон (кийим) - ашатылган, өңдөлгөн койдун терисинен жүн жагын ичине келтирип тигилген сырт кийим.

Аны кышкы суукта кийишкен. Тестиер балдар Тонду үч жашынан кийген. Өспүрүмдүн Тонна 6-8 койдун териси керектелип, Тондун чет жакалары жибек жип менен кештелген. Тондун тигилиши бардык жерде бирдей болгон. Ийиндери ичкерээк, жеңдери кенен, этектери жазы келип, кымтылганда кенен оролгон. Тондун сырты кээде кызыл, сары (ышкын түп), айрым учурда карага боёлгон. Тондун эски түрү териси боёлбостон, табигый өңдө жакасыз (кийинчерээк Тонго кара көрпө же саңсаңдан жака салынган түрү пайда болгон) тигилип, жээктери, этек-жеңдери эни 4-5 смдей саңсан тери же кара көрпө, ошондой эле кара баркыт же сатин менен көбөөлөнгөн. Ал эки катар ак, кара түстө болгон. Түштүк жакта андан сырткары ийинге, далыга, этектин капталдарындагы тиликтерге-жырмачтарга кара кездемеден оюлган тумарчаларды да тигишкен. Мындан сырткары кулун Тон, учасынан эки капталы ачык, тумарчаланып тигилген Тон да болгон. Кулун Тон кулундун терисинен түгү сыртына каратылып тигилген. Жалпы жондон эки чыканакка чейин жайылып түшүп турат. Тондун жакасына бир гана бүчү кадалган.

Колдонулган адабияттар
«Кыргызстан». Улуттук энциклопедия: 7-том / Башкы ред. Ү. А. Асанов. К 97. Б.: «Кыргыз энциклопедиясы» башкы редакциясы, 2015. - 832 б., илл. ISBN 978-9967-14-125-4
Категория:Кийимдер